Ńdɔ ebúg é ngázu kwí ábə Yeremías ású Yúdɛn bə́sə̄ bə́ ngábə́ tɔá á ńnam Égîptɛn, ai á Migdol, Dafné, Memfis ai ǹnam Patros: 2éyə a kɔ́bɔ nâ, Ǹtondôbə Sabaod, Zambá Ísraɛ̂l: Mǐ ngáyén ámalá ásə mə ngákúb Yērúzalɛm á nyɔ́l ai bətísɔn bə́sə̄ yā Yúda: bə́sə̄ bá bə́ nə́ hə bilíg bilíg ámōs dí, təge ai mod étē. 3Etɔ̌m yā bə̄bə̂ bə́ mǎm yā bə́ ngábɔ́ nə́ mə́ līŋán, nə́ bâkə syé bəzambá bə̄fə́ bə́ tumǔ fə̄ bɔ́ ótū, bəzambá yā bá ndzí kig mvaman tɔ ai bɔ́, tɔ mínā, tɔ běsīā báán. 4Mə ngálóm mína bitúgá byáma bəprofɛ́d təge ku sɔ́m, mə ngálóm bɔ̄ nâ bə́ kə kad naa: "Tə myǎbɔ é nyīē dzam yǎ mā víni ǹnə́m nyīlí!" 5Á kə̄ kwī, ńdɔ̄ bá ndzí kig wóg tɔ ákə̄ə̄ álɔ́ nə́ bə́ və̄ŋán ábē dábán, bə́ bɔ təge bǎd tǔm bəzambá bə̄fə́ ótū. 6Ńdɔ olún wáma ai ayɔ́g dámā bí ngákúban bɔ́ á nyɔ́l, bí ngadígi bətísɔ̌n yā Yúda ai miǹdzɔ́ŋ yā Yērúzalɛm; mí mān vəŋǎn bīlíg bilíg, bifun bifun, anə́ ámōs yə aná. 7Ńdɔ̄ hḿ étɔ̄á dzī, Ǹtondôbə Zambá Sabaod, Zambá Ísraɛ̂l, a kɔ́bɔ̄ nâ: Ású dzé myābɔ mínā bə́bēn ákyāí ábé dī, myǎyi bɔ̌ naa bə́ man wé á zāŋ Yúda fám ai biníngá ai bɔ́ngɔ́, təge líg tɔ məbuga ? 8Ású yə̄ nâ myǎbɔ́ nâ mə́ līŋán ai mim̀bɔán yā mɔ́ máán, mǐ tumu bəzambá bə̄fə́ ótū, á ńnam Égîptɛn yǎ mī ngázu tɔbɔ̌ nyū; mǐ ngayé ású ádzáŋá dáán, mǐ və̄ŋān fə̄ ású məyɔŋ mə́sə̄ yā sí dzóm éyɔg ai dzóm ewoe loe. 9Yə mǐ man yǎ vóan áb̄ bēsōá ai édí míńkúkúmá yā Yúda ai bitɔŋ miǹtómba, abé dáán mínā bə́bēn ai édí bīníngá báán, á mī ngábɔ̄ á ńnam Yúda ai á mīńdzɔ̄ŋ yā Yērúzalɛm ? 10A zaa kwí ámōs yə ánā, báwōdǎn kig bǎn míńsíngi, tɔ wɔ̌ŋ ziŋ, təge wulu á Mvéndé ai mə́béndé mə̄ ngátə́lē mínā ósū, mínā bə́bēn ai běsīā báán. 11Asú tē Ńtondôbə Sabaod, Zambá Ísraɛ̂l a kɔ́bɔ nâ: Ma nyɔ́ mazu vəŋan ábə̄ mínā ású ámalá dáán, mə́ man dzâ Yúda ásə. 12Mayi vaa mə́bugǎ yā Yúdǎ yā mə́ ngākə̄ á ńnam Égîptɛn nə́ mə́ nyīân wé, mə́ tɔ̄bɔ̄ fə̄ wé, bɔ́ bə́sə̄ bâyi mǎn wú á ńnam Égîptɛn, bâyi wú ai okəŋ bítá ai zie, ai bɔ́ngɔ́ ai bənyiá bodo: bâyi wú ai okəŋ bítá ai zie, bâyi bɔ́ dzóm bikag, ángōndó, eyɔg, dzóm éwoe loe.